
DECISIÓ 8/04

Assumpte: Anunci Canal+
1. Durant el mes de gener de 2004, tres particulars formulen una reclamació en relació amb l’anunci esmentat. Les persones reclamants manifesten que l’anunci fereix la sensibilitat de moltes persones ja que actualment hi ha moltes dones maltractades i no consideren lícit representar una situació en la qual es canvia una família amb dos fills per poder disposar amb tota tranquil·litat d’una plataforma digital televisiva i també d’una dona amb unes característiques estereotipades. 

2. Es localitza una emissió de l’anunci objecte de reclamació el 22 de gener de 2003 a les 20.55 a TV3.

3. L’anunci representa una situació en la qual un home es tanca a casa seva amb una dona i amb el producte del qual es fa publicitat, deixant al carrer l’esposa i ells fills. Es mostra un grup de persones mirant amb expectació l’escena. Arriba la policia i se la informa de la situació dient: “Un boix que s’ha tancat amb una sueca i no vol deixar entrar la seva dona i els seus fills dins de casa”. A la pregunta formulada per la policia de què vol?, l’home respon que no vol res, que ja ho té tot i que el deixin en pau. Aquesta resposta la dóna des del balcó, on apareix amb una caixa sota el braç, la qual suposadament conté l’amplificador de Canal+, i acompanyat d’una dona jove rossa. 

Seguidament, una veu en ‘off’ masculina i una sobreimpressió en la pantalla informen de les condicions de l’oferta que s’anuncia. 

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 24 de març de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima les reclamacions atès que considera que l’anunci presenta una exageració publicitària en clau d’humor, amb la finalitat de promocionar els avantatges de l’adquisició de l’oferta de Canal+. En aquest sentit, considera que les persones teleespectadores poden percebre que l’anunci reflecteix una situació fictícia i, per aquest motiu, difícilment li atorgaran credibilitat. Tot això, sens perjudici de la valoració que pugui merèixer la utilització d’una situació personal i familiar com la que es representa, encara que sigui a efectes de publicitat.
5. El Consell acorda comunicar aquesta decisió a les persones interessades.

Barcelona,  24 de març de 2004

El president

Francesc Codina i Castillo

